Siden 1993 er antallet af de rullende sommerhuse steget støt med omkring 325 campingvogne om året. Indenfor det seneste år, har stigningen været dobbelt så stor og der er nu over 15.500 campingvogne i landsdelen. Det viser tal fra Danmarks Statistik, som forsikringsselskabet Topdanmark har indhentet. Samtidig med at der bliver flere og flere campingvogne på vejene, oplever Topdanmark at vognene bliver mere og mere luksuriøse - Vi oplever i stigende grad, at nordjyderne ligesom resten af danskerne køber vogne i den mere luksuriøse retning. Hyggen følges tilsyneladende med øget komfort, lyder det fra salgschef Gunnar Steffensen fra Topdanmark i Nordjylland. Forsikringsselskabet anbefaler, næppe overraskende, at man af samme grund husker at forsikre de dyre campingvogne ordentligt.

Referat:
Antallet af campingvogne i Nordjylland har rundet 15.000 styk - det største antal nogensinde.